b'\n_START_ARTICLE_\nLent\xc3\xa4v\xc3\xa4 hollantilainen\n_START_SECTION_\nTarinan versioita\n_START_PARAGRAPH_\nKapteeni Hendrick van der Deckerin (joko Decker tai Decken) kerrotaan suutusp\xc3\xa4iss\xc3\xa4\xc3\xa4n laukaisseen aseensa kohti Etel\xc3\xa4n ristin t\xc3\xa4htikuviota ja vannoneen, ettei koskaan lakkaisi yritt\xc3\xa4m\xc3\xa4st\xc3\xa4 Kap Hornin kiert\xc3\xa4mist\xc3\xa4. T\xc3\xa4st\xc3\xa4 ilkity\xc3\xb6st\xc3\xa4 johtuen h\xc3\xa4nen t\xc3\xa4ytyy loputtomasti risteill\xc3\xa4 meri\xc3\xa4. _NEWLINE_Toisinaan taas sanotaan erin\xc3\xa4isten ihmisten kielt\xc3\xa4neen Deckeri\xc3\xa4 yritt\xc3\xa4m\xc3\xa4st\xc3\xa4 Kap Hornin kiert\xc3\xa4mist\xc3\xa4, ja lopulta itse enkelin ilmestyneen Deckeri\xc3\xa4 varoittamaan. Decker vastasi: \xe2\x80\x9dKierr\xc3\xa4n Kap Hornin, vaikka joutuisin purjehtimaan tuomiop\xc3\xa4iv\xc3\xa4\xc3\xa4n asti!\xe2\x80\x9d _NEWLINE_Kolmannen tarun mukaan aavelaivan kapteeni oli Barent Fokke, joka kuljetti mukanaan mustaa koiraa ja oli myynyt sielunsa paholaiselle. H\xc3\xa4nen kohtalokseen koitui ikuinen risteily merill\xc3\xa4 vailla sataman l\xc3\xb6ytymist\xc3\xa4.\n_START_SECTION_\nTarinoita havainnoista\n_START_PARAGRAPH_\nHuhun mukaan Lent\xc3\xa4v\xc3\xa4 hollantilainen on saaristossa Etel\xc3\xa4-Amerikan liepeill\xc3\xa4 (14\xc2\xb031\xe2\x80\xb2N, 43\xc2\xb017\xe2\x80\xb2W ), mutta saaria ei ole etsinn\xc3\xb6ist\xc3\xa4 huolimatta l\xc3\xb6ydetty. Toiseen maailmansotaan menness\xc3\xa4 Lent\xc3\xa4v\xc3\xa4 hollantilainen on sanottu n\xc3\xa4hdyn ainakin kymmenen kertaa. Vuonna 1939 Etel\xc3\xa4-Afrikan False Baylla kuusikymment\xc3\xa4 rantalomailijaa n\xc3\xa4ki aavelaivaksi kuvaamansa ilmi\xc3\xb6n._NEWLINE_Lent\xc3\xa4v\xc3\xa4n hollantilaisen legendaa vastaa maalla Jerusalemin suutari eli vaeltava juutalainen. Lent\xc3\xa4v\xc3\xa4\xc3\xa4 hollantilaista on tehnyt tunnetuksi s\xc3\xa4velt\xc3\xa4j\xc3\xa4 Richard Wagner samannimisell\xc3\xa4 oopperalla (1843).\n_START_SECTION_\nViihteess\xc3\xa4\n_START_PARAGRAPH_\nElokuvassa Pirates of the Caribbean: Kuolleen miehen kirstu (2006) esitet\xc3\xa4\xc3\xa4n uusi n\xc3\xa4kemys Lent\xc3\xa4v\xc3\xa4n hollantilaisen legendasta: siin\xc3\xa4 komennossaan kyseist\xc3\xa4 laivaa pit\xc3\xa4\xc3\xa4 naisen takia syd\xc3\xa4mens\xc3\xa4 kirstuun lukinnut Davy Jones. H\xc3\xa4nen teht\xc3\xa4v\xc3\xa4ns\xc3\xa4 on saattaa merell\xc3\xa4 kuolevat manalaan, jolloin h\xc3\xa4n saisi kymmenen vuoden v\xc3\xa4lein vierailla maissa p\xc3\xa4iv\xc3\xa4n ajan. Kohtaloonsa pettyneen\xc3\xa4 h\xc3\xa4n on kuitenkin laiminly\xc3\xb6nyt teht\xc3\xa4v\xc3\xa4n ja purjehtii pitkin meri\xc3\xa4 ker\xc3\xa4\xc3\xa4m\xc3\xa4ss\xc3\xa4 kuolevien merimiesten sieluja laivalleen satavuotiseen palvelukseen ja lykk\xc3\xa4\xc3\xa4 n\xc3\xa4in n\xc3\xa4iden joutumista manalaan. Davy Jonesin voi surmata vain l\xc3\xa4vist\xc3\xa4m\xc3\xa4ll\xc3\xa4 h\xc3\xa4nen syd\xc3\xa4mens\xc3\xa4, mutta surmaty\xc3\xb6n tekij\xc3\xa4n on otettava Jonesin paikka Lent\xc3\xa4v\xc3\xa4n hollantilaisen kapteenina._NEWLINE_Aku Ankka -piirt\xc3\xa4j\xc3\xa4 Carl Barks on esitellyt Lent\xc3\xa4v\xc3\xa4n hollantilaisen samannimisess\xc3\xa4 sarjakuvassaan._NEWLINE_Kirjailija Brian Jacques on kirjoittanut kaksi Lent\xc3\xa4v\xc3\xa4 hollantilainen -aiheista kirjaa. Piirrossarjassa Paavo Pesusieni esiintyy vihre\xc3\xa4nhohtoinen haamu, jota kutsutaan Lent\xc3\xa4v\xc3\xa4ksi hollantilaiseksi._NEWLINE_Mauri Kunnaksen Hui kauhistus! -kirjassa on pieni runonp\xc3\xa4tk\xc3\xa4 ja kappale tarinaa lent\xc3\xa4v\xc3\xa4st\xc3\xa4 hollantilaisesta kirottuine miehist\xc3\xb6ineen._NEWLINE_Lent\xc3\xa4v\xc3\xa4 hollantilainen esiintyy my\xc3\xb6s One Piece -mangassa, ja sen kapteeni on Vander Decken._NEWLINE_Valto Tynnil\xc3\xa4n ja Martti J\xc3\xa4ppil\xc3\xa4n s\xc3\xa4velt\xc3\xa4m\xc3\xa4 ja sanoittama foxtrot Lent\xc3\xa4v\xc3\xa4 hollantilainen, jonka Ville Alanko ja Dallap\xc3\xa9-orkesteri levyttiv\xc3\xa4t vuonna 1930, oli oman aikansa menestyslevyj\xc3\xa4. My\xc3\xb6hemmin laulusta ovat tehneet omat tulkintansa muun muassa Teijo Joutsela ja Kullervo Linnan Humppa-Veikot, Tapio Rautavaara sek\xc3\xa4 Mikko J\xc3\xa4rvinen.'